Document ID: 32011R0926

A BIZOTTSÁG 926/2011/EU VÉGREHAJTÁSI RENDELETE
(2011. szeptember 12.)
a 2009/470/EK tanácsi határozat alkalmazásában a takarmányokkal, az élelmiszerekkel és az állat-egészségügyi ágazattal foglalkozó uniós referencialaboratóriumoknak nyújtott uniós pénzügyi támogatásról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 31. cikke (2) bekezdésére,
mivel:
(1)
A 2009/470/EK határozat megállapítja az állat-egészségügyi kiadásokhoz nyújtott uniós pénzügyi hozzájárulásra irányadó eljárásokat. A határozat szerint az Unió az állat-egészségügyi ellenőrzések hatékonyságának javításához az uniós kapcsolattartó és referencialaboratóriumok számára nyújtott pénzügyi támogatás révén járul hozzá. Uniós támogatásban részesülhet minden uniós kapcsolattartó vagy referencialaboratórium, amelyet az Unió állat-egészségügyi jogszabályaival összhangban ilyennek jelölnek ki, és amely eleget tesz az ezekben megállapított feladatoknak és követelményeknek.
(2)
A takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (2) meghatározza az élelmiszereket és a takarmányokat, valamint az állat-egészségügyi kérdéseket és az élő állatokat vizsgáló uniós referencialaboratóriumok általános feladatait, kötelezettségeit és a velük szemben támasztott követelményeket. Az élelmiszereket és a takarmányokat vizsgáló uniós referencialaboratóriumok listáját az említett rendelet VII. mellékletének I. része, míg az állat-egészségügyi kérdéseket és az élő állatokat vizsgáló uniós referencialaboratóriumok listáját az említett melléklet II. része tartalmazza.
(3)
A közösségi pénzügyi támogatásnak az állati takarmányokkal, az élelmiszerekkel és az állat-egészségügyi ágazattal foglalkozó közösségi referencialaboratóriumoknak történő odaítélési módozatainak megállapításáról szóló, 2006. november 28-i 1754/2006/EK bizottsági rendelet (3) megállapítja az uniós referencialaboratóriumok tevékenységeihez nyújtott, a 2009/470/EK határozat 31. cikkében és a 882/2004/EK rendelet 32. cikkében meghatározott uniós pénzügyi támogatás, illetve a szemináriumok szervezéséhez nyújtott uniós pénzügyi támogatás odaítélésének módozatait.
(4)
Az 1754/2006/EK rendelet értelmében a Bizottság és az egyes uniós referencialaboratóriumok kapcsolatait partnerségi megállapodásokban kell meghatározni. A partnerségi megállapodások időtartama öt év, és azokat több évre szóló munkaprogramnak kell kísérnie.
(5)
Az uniós referencialaboratóriumokat a 882/2004/EK rendelet VII. melléklete sorolja fel. Egyes esetekben a Közös Kutatóközpont is ilyen laboratóriumnak tekintendő. Mivel azonban a Kutatóközpont a Bizottság egyik főigazgatósága, így nem tartozik e rendelet hatálya alá. A Közös Kutatóközpontnak nyújtott uniós pénzügyi támogatásra vonatkozó szabályokat éves igazgatási rendelkezések állapítják meg.
(6)
Az Unió által egyes uniós referencialaboratóriumok tevékenységeihez nyújtott éves pénzügyi támogatás mértékét minden évben a takarmány- és élelmiszerbiztonságra, állat-egészségügyre és az élő állatokra vonatkozó éves finanszírozási határozatok szabják meg.
(7)
2008-ban a Bizottság belső ellenőrzési szolgálata (IAS) ellenőrizte a pénzügyi támogatások igazgatását az élelmiszerbiztonság, az állat-egészségügy és állatjólét, valamint a növény-egészségügy területén. Az IAS arra a következtetésre jutott, hogy a takarmányokkal, az élelmiszerekkel és az állat-egészségügyi ágazattal foglalkozó uniós referencialaboratóriumoknak nyújtott uniós pénzügyi támogatások részletes szabályait egyszerűsíteni kell. Az egyszerűsítés érdekében az IAS azt ajánlotta, hogy a Bizottság továbbra is évente fogadja el az éves finanszírozási határozatokat, de úgy vélte, hogy nincs szükség partnerségi megállapodásokra a Bizottság és az egyes uniós referencialaboratóriumok között.
(8)
Az uniós referencialaboratóriumoknak rendszeresen szervezniük kell találkozókat és képzési tevékenységeket; és ezért ezeket fel kell venni a rendeletben szereplő támogatható kiadások jegyzékébe.
(9)
Pénzügyi ellenőrzés céljából a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 9., 36. és 37. cikkét kell alkalmazni.
(10)
Mivel az 1754/2006/EK rendeleten számos módosítást kell végrehajtani, az egyértelműség érdekében a rendelet hatályát veszti és a helyébe e rendelet lép, a 882/2004/EK rendeletet is figyelembe véve.
(11)
E rendeletet minden olyan uniós referencialaboratóriumra alkalmazni kell, amelyek partnerségi keretmegállapodása 2011-ben lejár, valamint azokra is, amelyek partnerségi keretmegállapodása kölcsönös megegyezés alapján szűnik meg. Azokra az uniós referencialaboratóriumokra, amelyek partnerségi keretmegállapodása nem szűnt meg, továbbra is az 1754/2006/EK rendelet alkalmazandó.
(12)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
I. FEJEZET
ÁLTALÁNOS RENDELKEZÉSEK
1. cikk
Tárgy
Ez a rendelet a 882/2004/EK rendelet és a 2009/470/EK határozat végrehajtási szabályait állapítja meg, az uniós referencialaboratóriumok (a továbbiakban: laboratóriumok) - a Közös Kutatóközpont kivételével - tevékenységéhez nyújtott, a 882/2004/EK rendelet 32. cikke (7) bekezdésében és a 2009/470/EK határozat 31. cikke (1) bekezdésében meghatározott uniós támogatás, valamint a szemináriumok szervezéséhez nyújtott pénzügyi támogatás odaítélésének módozatai és feltételei tekintetében.
E rendeletet minden olyan uniós referencialaboratóriumra alkalmazni kell, amelyek partnerségi keretmegállapodása 2011-ben lejár, valamint azokra is, amelyek partnerségi keretegyezménye kölcsönös megegyezés alapján szűnik meg. Azokra az uniós referencialaboratóriumokra, amelyek partnerségi keretmegállapodása nem szűnt meg, továbbra is az 1754/2006/EK rendelet alkalmazandó.
2. cikk
Munkaprogram és becsült költségvetés
(1) A laboratóriumok minden „n.” naptári év szeptember 1-jére:
a)
a bizottsági szolgálatokkal együttműködve megállapítják az „n + 1.” naptári évre tervezett uniós tevékenységeket, a szemináriumok szervezését is beleértve (a továbbiakban: a munkaprogram);
b)
a Bizottság rendelkezésére bocsátják:
i.
a munkaprogramot;
ii.
a munkaprogram kiadásaira vonatkozó becsült költségvetést tevékenységekre lebontva (a továbbiakban: a becsült költségvetés).
(2) A laboratóriumok a becsült költségvetést az Ia. és Ib. mellékleteknek megfelelően elektronikus formában nyújtják be.
3. cikk
Átváltási árfolyam
Az eurótól eltérő pénznemben megadott becsült költségvetésekre a Bizottság az „n.” naptári év szeptemberében az Európai Unió Hivatalos Lapjának C sorozatában közzétett első átváltási árfolyamot alkalmazza.
4. cikk
Jóváhagyás
A Bizottság éves finanszírozási határozatot (a továbbiakban: éves finanszírozási határozat) fogad el, amelyben minden laboratóriumra jóváhagyja a munkaprogramokat és a hozzájuk tartozó költségvetéseket.
A munkaprogramokat kizárólag a Bizottság előzetes írásbeli beleegyezésével lehet megváltoztatni.
5. cikk
Előfinanszírozás
Miután a Bizottság elfogadta az éves finanszírozási határozatot, a laboratóriumok előzetes finanszírozást kérhetnek, amely nem lehet több, mint a munkaprogramra megítélt teljes támogatás 70 %-a.
6. cikk
A támogatás kifizetése
A munkaprogramokhoz nyújtott uniós pénzügyi támogatás fennmaradó része a 11. és a 16. cikkben hivatkozott pénzügyi és szakmai jelentések jóváhagyása után fizethető ki, amennyiben a laboratóriumok:
a)
eredményesen végrehajtották a munkaprogramot;
b)
az említett cikkekben előírt határidőkön belül benyújtották a pénzügyi és a szakmai jelentést.
7. cikk
Igazoló okmányok
(1) A laboratóriumok a munkaprogrammal kapcsolatos kiadásokat költségelszámolási rendszerükben nyilvántartják és pénzügyi ellenőrzés céljából hét éven át megőriznek minden eredeti dokumentumot, illetve hiteles másolatot.
(2) A laboratóriumok megőriznek minden eredeti igazoló okmányt vagy hiteles másolatot, amely az uniós pénzügyi támogatásban részesülő munkaprogrammal kapcsolatos.
(3) A térítés iránti kérelemben említett összes kiadást igazoló dokumentumokat kérésre eljuttatják a Bizottsághoz.
8. cikk
Ellenőrzések
Pénzügyi ellenőrzés céljából az 1290/2005/EK rendelet 9., 36. és 37. cikkét kell alkalmazni.
II. FEJEZET
A LABORATÓRIUMOK TEVÉKENYSÉGE A SZEMINÁRIUMOK KIVÉTELÉVEL
9. cikk
Fogalommeghatározás
A laboratóriumok tevékenységét azok a feladatok képezik, amelyek a 882/2004/EK rendelet 32. cikkében meghatározott kötelezettségeikből adódnak.
10. cikk
Támogathatóság
(1) Támogathatók a laboratórium tevékenységével foglalkozó személyzeti állományhoz, az alvállalkozók szerződtetéséhez, az állóeszközökhöz, a fogyóeszközökhöz, az összehasonlító vizsgálatok mintáinak szállításához, a kiküldetésekhez, a találkozókhoz, a képzésekhez kapcsolódó kiadások és az általános költségek.
(2) Az (1) bekezdésben említett kiadások a vonatkozó éves finanszírozási határozatban megállapított határokon belül, és a II. mellékletben megállapított támogathatósági szabályokkal összhangban támogathatók.
(3) A laboratóriumok előzetes jóváhagyás iránti írásbeli kérelmet nyújtanak be a Bizottságnak, ha több mint 10 %-kal növelni kívánják a munkaprogramban felsorolt valamely tétel (személyzet, alvállalkozók szerződtetése, állóeszközök, fogyóeszközök, az összehasonlító vizsgálatok mintáinak szállítása, kiküldetések, találkozók, képzések) és/vagy valamely tevékenység költségvetését - az éves finanszírozási határozatban megállapított támogatható kiadások összegét azonban nem léphetik túl.
11. cikk
A laboratóriumok tevékenységeiről szóló jelentések benyújtása
(1) A laboratóriumok legkésőbb az „n + 2.” naptári év március 31-én benyújtják a Bizottságnak a következő jelentéseket:
a)
a IIIa. és IIIb. mellékletnek megfelelően összeállított pénzügyi jelentés papíralapú és elektronikus változatát;
b)
a tevékenységeikről szóló szakmai jelentést, amelyet a laboratórium műszaki igazgatója hitelesített.
A találkozókra és képzési tevékenységekre vonatkozó pénzügyi jelentést azonban a 16. cikk szerint kell összeállítani és benyújtani.
A pénzügyi és szakmai jelentések feladásának napját a postai bélyegző igazolja.
(2) Ha a munkaprogramot nem elég eredményesen és/vagy nem teljes egészében hajtják végre, az uniós pénzügyi támogatás csökkenthető.
(3) Ha a pénzügyi és szakmai jelentést nem nyújtják be az (1) bekezdésben meghatározott határidőn belül, az uniós pénzügyi támogatást csökkenteni kell.
Ha a benyújtási határidőt több mint egy hónappal lépik túl, az uniós pénzügyi támogatást 25 %-kal kell csökkenteni.
Ha a benyújtási határidőt több mint két hónappal lépik túl, az uniós pénzügyi támogatást 50 %-kal kell csökkenteni.
Ha a benyújtási határidőt több mint három hónappal lépik túl, az uniós pénzügyi támogatást 75 %-kal kell csökkenteni.
Ha a benyújtási határidőt több mint négy hónappal lépik túl, az uniós pénzügyi támogatást 100 %-kal kell csökkenteni.
12. cikk
Az eurótól eltérő pénznemben történő kifizetések átváltási árfolyama
Az eurótól eltérő pénznemben kért egyenlegkifizetések esetében a Bizottság az „n.” naptári év márciusában az Európai Unió Hivatalos Lapjának C sorozatában közzétett első átváltási árfolyamot alkalmazza.
A találkozókra és képzési tevékenységekre vonatkozóan az eurótól eltérő pénznemben kért egyenlegkifizetések esetében azonban a 17. cikkben megállapított átváltási árfolyam alkalmazandó.
13. cikk
Hozzáadottérték-adó
A laboratóriumok által kifizetett, vissza nem téríthető hozzáadottérték-adó (héa) e rendelet értelmében támogatható kiadásnak minősül, feltéve, hogy a laboratóriumok a 11. cikk (1) bekezdésében említett pénzügyi jelentéssel együtt az érintett tagállam pénzügyminisztériuma vagy egy hasonló hatóság által kibocsátott igazolást nyújtanak be arról, hogy a laboratórium nem, vagy csak részben tartozik a héa hatálya alá, és hogy tevékenységi köre a héa alól mentesül.
III. FEJEZET
SZEMINÁRIUMOK SZERVEZÉSE
14. cikk
Fogalommeghatározás
A szeminárium évente megrendezett, információs és koordinációs célú összejövetel, amelyre a laboratóriumok minden nemzeti referencialaboratóriumot meghívnak.
15. cikk
Támogathatóság
(1) Szemináriumszervezés keretében legfeljebb 32 szemináriumi résztvevő (akik között tagállamonként legalább egy meghívottnak kell lennie) útiköltségéhez, szállodai költségéhez és napidíjához kapcsolódó kiadások támogathatók.
(2) Szemináriumszervezés keretében ezen felül legfeljebb három meghívott előadó útiköltségéhez, szállodai költségéhez és napidíjához kapcsolódó kiadások támogathatók.
(3) Szemináriumszervezés keretében ezen felül legfeljebb tíz, harmadik országokat képviselő résztvevő útiköltségéhez, szállodai költségéhez és napidíjához kapcsolódó kiadások támogathatók.
(4) Az (1), (2) és (3) bekezdésben említett szemináriumokkal kapcsolatos kiadások az éves finanszírozási határozatokban megszabott határokon belül és a IV. mellékletben megállapított támogathatósági szabályokkal összhangban támogathatók. Az (1), (2) és (3) bekezdéstől való eltérések kellően indokolt esetekben az éves finanszírozási határozatoknak megfelelően engedélyezhetők.
16. cikk
A szemináriumokra vonatkozó jelentések benyújtása
(1) A laboratóriumok a szemináriumot követő legfeljebb két hónapon belül benyújtják a Bizottságnak a következőket:
a)
a szemináriumra vonatkozó, az V. mellékletnek megfelelően összeállított pénzügyi jelentés papíralapú és elektronikus változatát;
b)
egy szakmai jelentést, amelyet a laboratórium műszaki igazgatója ír alá.
A pénzügyi és szakmai jelentések feladásának napját a postai bélyegző igazolja.
(2) Ha a szemináriumról szóló pénzügyi és szakmai jelentést nem nyújtják be az (1) bekezdésben meghatározott határidőn belül, az uniós pénzügyi támogatást csökkenteni kell.
Ha a benyújtási határidőt több mint egy hónappal lépik túl, az uniós pénzügyi támogatást 25 %-kal kell csökkenteni.
Ha a benyújtási határidőt több mint két hónappal lépik túl, az uniós pénzügyi támogatást 50 %-kal kell csökkenteni.
Ha a benyújtási határidőt több mint három hónappal lépik túl, az uniós pénzügyi támogatást 75 %-kal kell csökkenteni.
Ha a benyújtási határidőt több mint négy hónappal lépik túl, az uniós pénzügyi támogatást 100 %-kal kell csökkenteni.
17. cikk
Az eurótól eltérő pénznemben történő kifizetések átváltási árfolyama
Az eurótól eltérő pénznemben kért egyenlegkifizetések esetében a Bizottság a szeminárium megrendezésének hónapjában megállapított és az Európai Unió Hivatalos Lapjának C sorozatában közzétett első átváltási árfolyamot alkalmazza.
IV. FEJEZET
ZÁRÓ RENDELKEZÉSEK
18. cikk
Hatályon kívül helyezés
Az 1754/2006/EK rendelet hatályát veszti.
Az 1754/2006/EK rendeletre történő hivatkozásokat e rendeletre történő hivatkozásként kell értelmezni.
19. cikk
Hatálybalépés és alkalmazás
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A rendelet a laboratóriumoknak 2012-től nyújtott uniós pénzügyi támogatásokra alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. szeptember 12-én.

Labels: 7
19
5
6